Bo med andre unge, tjen penge på at arbejde, og surf med vennerne, når du har fri. Det er kort fortalt konceptet bag Surf & Work Camp, som sidste sommer så dagens lys i Thyborøn. - Det er verdens fedeste sommerferie og muligheden for også at tjene nogle penge samtidig, siger Betina Cens-Slot, der er projektleder for Surf & Work Camps. I år bliver konceptet kopieret til fire andre byer gennem et samarbejde mellem kommunerne og VisitNordvestkysten. Et koncept, som destinationsselskabet tirsdag gjorde en indsats for at promovere for gymnasieeleverne i Lemvig. - Vi håber, vi kan tiltrække nogle af Lemvig Gymnasiums elever til at komme og være med på campen. De skal ud at arbejde på en virksomhed i en af campbyerne og bo i camp med andre unge mennesker og mulighed for at komme på vandet og lære at surfe, siger Betina Cens-Slot. Skal afhjælpe rekrutteringsproblemer Projektet er et forsøg på at afhjælpe problematikken med rekruttering hos turismevirksomheder. Virksomhederne langs Nordvestkysten mangler nemlig arbejdskraft i højsæsonen, og særligt de unge er i høj kurs på restauranter, museer, hoteller og campingpladser i de travle sommeruger. - Vi havde rigtig god succes med det sidste år, og vi ved bare, at der er mangel på arbejdskraft ude i kystbyerne. Og problemet er bare, at der ikke er noget sted at bo, så det prøver vi at afhjælpe ved at lave de her camps, siger projektlederen. Til sommer kommer der til at være Surf & Work Camps i Thorsminde, Løkken, Nørre Vorupør og endnu engang i Thyborøn, mens der kommer Bike & Work Camp i Slettestrand med fokus på mountainbike i stedet for surf. - Virksomhederne ude i de fem byer vil gerne være med og har taget rigtig godt imod det. De mangler arbejdskraft, siger Betina Cens-Slot. De unge skal arbejde tre-fire uger på en virksomhed under Surf & Work Campen. VisitNordvestkysten består af et samarbejde mellem fem vestjyske kommuner; Holstebro, Lemvig, Thisted, Jammerbugt og Hjørring Kommuner. Siden 2019 er antallet af overnatninger i de fem kommuner steget med 16 procent (2020-2022), og tendensen forventes at fortsætte.
VisitNordvestkysten har besøgt Lemvig Gymnasium for at få unge til at komme på Surf & Work Camp. Til sommer bliver konceptet kopieret til flere byer.